Loomaarst
Küsimus: Kas 9-aastane koer on võimeline kutsikaid saama?22.05.2013
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Kui tervis korras ja reproduktiivorganitega probleeme pole, on 9-aastane koer võimeline tiinestuma. Kuidas kulgeb kutsikate kandmine ja sünnitus, sõltub veel lisaks paljudest faktoritest (isane koer, söötmis-pidamistingimused, kas on tegu esmaspoegijaga, kuidas sellises vanuses sünnitusprotsessis käituvad luulised sünnitusteed ja palju muudki).
Kas on tingimata tarvis, et 9-aastane koer kutsikad saaks?
Küsimus: Kui kaua kestab "kassipulm"?17.05.2013
Ette tänades
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Ei ole teie kassil mõistus segamini ega väsi ka isased ära.
Just nii see asi käibki
Aastaringselt
Aegade lõpuni
Soovimatute kassipoegade ja pulmatralli vastu aitab üksnes steriliseerimine/kastreerimine.
Küsimus: Kas kiisu kaklusejärgseid haavu võib puhastada ka kaaliumpermanganaadi helelilla vesilahusega?17.05.2013
Kodus on 2,5-aastane steriliseeritud ja vaksineeritud emane kiisu. Viis päeva tagasi viisime kiisu välja jalutama (muidu on ta toakass meil). Hiljem kuulsime kasside kisa ja jooksin ruttu välja. Minu kiisut oli rünnanud teine isane kass. Nüüd avastasime, et kiisul on paremal pool kõrvas kaks auku, üks on suurem ning tundub, et on põletikuline ja mäda tuleb välja. Kehal on ka umbes 1 cm laiune haav. Oleme ise hetkel Soomes, ostsime krae, kuna ta ise kõrva hullult kratsis kogu aeg ja siin arst soovitas haavale panna Bacibacti pulbrit. Haavast eritub mäda ning tekib koorikud. Lugesin internetist, et koorikut ei tohi lasta tekkida, kuna selle all bakterid vohavad, kas haava võib puhastada ka kaaliumpermanganaadi helelilla vesilahusega või ärritaks see väga haavasid.
Ette tänades,
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Kaaliumpermanganaadi heleroosa lahusega saab loomulikult puhastada aga tuleb tagada, et seda niiöelda "suhu ja silma ei satu". Saab apteegist muretseda ka antibakteriaalse haavaloputuslahuse, mis ei sisalda etüülalkoholi (kipitab ja kass ei lase). Mädase põletiku puhul võib muidugi jääda üksnes puhastamisest väheseks, nii et võimaluse korral pidage nõu mõne loomaarstiga.
Sooviksin endale võtta Cavalieri, kuid olen palju kuulnud halba selle tõu tervise kohta. Küsimus on selline, kas oleks võimalik kutsikaeas juba arstil ära määrata, kas tegemist on terve või haige koeraga (pean silmas eriti südame haigusi, MVD, SM)?
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Kõik minu praksises käinud seda tõugu koerad on olnud küll terved ja tugevad. Kutsika kliiniline ülevaatus annab pildi tema tervislikust hetkeseisust. Pärilikke haigusi, mis avalduvad teatud eas või mingite soodustavate koosmõjude ilmnedes, saabki uurida
alles teatavas vanuses (düsplaasiauuringud, silmapõhjauuringud, südameuuringud). Targem oleks uurida planeeritava kutsika vanemaid ja sugupuud nende haiguste esinemise osas. Ideaalis ei tohiks pärilikku haigust põdev koer aretusluba saadagi.
Küsimus: Kas peaks muretsema, kui õuest leitud kass neelatab tugevalt ja silmad on kergelt mädased?09.05.2013
püüdsime õuest ca 7-kuuse kassipoisi, kel ränk talv õues üle elatud. Poiss on reibas ja uudishimulik ning väliselt terve, ent perenaise terane silm avastas järgmist:
- kassipoisi silmanurkades on pärast ärkamist veidi mädast ollust;
- kui Poissi silitada ja ta heameelest nurru müristab, hakkab ta liiga sageli ja tugevalt neelatama. Ja aeg-ajalt tundub, et tema hingeõhk võiks värskem olla. Tänaseks on Poiss tubane olnud 6 päeva, saanud ussirohtu ja kvaliteetkassitoitu. Kuna tegelane alles harjub inimeste ja tubase eluga, siis arstile viimine oleks talle hetkel ilmselt liig mis liig. Ehk siis - kas tegemist võib olla tavapäraste nähtudega (silmade puhul nt tubane kuiv õhk, liigne valgus vms) või pigem mitte? Vahemärkusena: aeg-ajalt on silmad hommikuti rähmased ka meie kodukassidel, kes käivad regulaarselt arstlikul läbivaatusel ja on igati terveks tunnistatud. Vastuse eest suured tänud ette!
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Puhas rõõm on seda kirja lugeda. Te olete väga suur loomasõber ning hoolitsev ja vastutustundlik omanik. Kõik on talitatud nii, et mul jääb üle ainult mõistvalt pead noogutada ja soovitada viia ta arstile näha just siis, kui ta enamvähem oma uue eluga harjunud on.
Soovitaksin talle ussirohtu anda siiski kuurina, mitte ühekordse andmisena (3 järjestikusel päeval ja 10. päeval) kuna tegemist on ikkagi "uulitsapoisiga", eeskätt teie kodukasside huvides.
Kui silmad hakkavad lisaks rähmatamisele ka punetama ja sidekest on turses, peate muidugi varem abi otsima.
Küsimus: Kas on põhjust muretsemiseks, kui kass koheselt söömise järel oksendab ja ka kaal ei tõuse?26.04.2013
Tegemist 5-aastase kastreeritud isase kassiga, kes käib ka õues. Tihti on ussid. Saab iga kahe kuu tagant ussirohtu. Viimased mitu kuud on oksendanud pea üle päeva. Sööb palju 5-6x päevas. Oksendamine tekib tavaliselt koheselt söömise järel ja alati siis, kui ta on koguselt palju söönud. Arst soovitas Fibre kuivtoitu. Konserve saab ka kõrvale. Tõesti, nii kaua kui seda sööb on ok. Nii kui muud hakkab sööma, hakkab jälle oksendama. Pastasi ei õnnestu anda.
Kaal on olnud langustendentsiga alati kui on ussid ja kohe hakkab tõusma peale ussirohu andmist. Nüüd olen andnud juba 2-3 korda ja hoolimata heast söögiisust kaal ei tõuse. Ei ole haiglaslikult kõhn aga võiks vähe tugevam olla küll. Kass on hirmus tigeda iseloomuga ja pean hoolikalt kaaluma arsti juurde viimise vajadust, et liigselt stressi mitte tekitada ega liigset narkoosi teha. Kas on põhjust muretsemiseks?
Tänades!
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Kui teie kassil on tihti ussid, siis iga kahe kuu tagant ussirohu andmine ongi vaid profülaktilise mõjuga. Usside märkamisel tuleks loomale anda rohtu kuurina s.t. kolmel päeval järjest ja korrata 10-14 päeva pärast (preparaaditi võib see olla ka pisut teistsugune) toitu võiks proovida anda ka korraga koguseliselt vähem aga samas tihedamalt.
Küsimus: Kas koerale tohib üldse konti anda, meie koeral jääb seepeale kõht kinni?26.04.2013
Kui 3-aastasele koerale anda konti, oleme märganud, et tal on peale seda kõht väga kinni. Kas tohib talle üldse konte sööta või võivad kõhuprobleemid olla millestki muust tingitud?
Kõike ilusat!
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Kui koeral tekib kontide söömisest kõhukinnisus, on see selge märk sellest, et tema seedesüsteem nendega hakkama ei saa ning tõsisemate probleemide vältimiseks pole talle neid vaja ka anda. Kondi toiteväärtus on väga madal kui mitte olematu. See, et koer peab konte sööma, on pigem müüt. Osad kondiummistused päädivad väga raskete lõikustega ning minu praktikas on olnud juhtumeid, kus hilinenud abiotsimise tulemusena on kondiummistus lõppenud koerale väga kurvalt.
Küsimus: Kuidas ära tunda, kas peaks kassi nohuga tohtri juurde viima või läheb see ise üle?24.04.2013
Kuna me ei ela jõukalt, oleks kasulik, kui oskaksite teatada ka ligikaudse summa, millega peaks arvestama loomaarsti juurde pöördumisel, mis siis võib kuluda uuringutele ja ravile.
ette tänades
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Selline nohu võib kaasneda nii nakkusliku hingamisteede haigusega, allergiaga, traumaga, vohandiliste kasvajatega jpm.
Kindlasti oleks mõistlik käia vastuvõtul ära ja saada diagnoos ja võimalusel ka prognoos haiguse kulu ja ravivõimaluste kohta. Esmase ülevaatuse ja looma tervisliku seisundi kirjelduse peaks saama kliiniku visiiditasu eest. See on kindlasti piirkonniti ja kliinikuti erinev aga peaks jääma keskmiselt 10€ kanti. Seda saab loomulikult ka enne telefonitsi järele küsida. Enne proovide ja protseduuridega alustamist räägib loomaarst kindlasti mida need annavad ja kui palju maksavad ning ilma teie nõusolekuta teie raha kulutama ei hakata.
Küsimus: Mida ette võtta, kui kassil on kõrv haige ja kedagi ligi ei lase?24.04.2013
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Variante on mitmeid, nagu ikka. Kas on võõrkeha kuulmekäigus, kõrvalestad (parasiidid), äge põletik, kõrvalesta hematoom - ilma arsti sekkumiseta on raske abi saada. Kõigepealt oleks vaja kindlaks teha põhjus ning siis saab anda kassile adekvaatset abi. Loomakliinikutel on omad abivahendid ja nipid, kuidas tavapärasest rahutuma kassiga hakkama saada. Kui kuidagi ei saa, tuleb hiirekuningale sedatsioon teha ja vajalikud protseduurid ja ravimite manustamised saavad tehtud. Edaspidine hooldus ja ravi juba sõltuvalt probleemist ning teie ja arsti vahelistest kokkulepetest.
Küsimus: Mida teha, kui 8-aastasel pool-pärslasel kassil on silm vesine?17.04.2013
Olen kuulnud ja lugenud, et pärlastel võib vesistamist esineda, kuid hing ei saa rahu, sest 8 aasta jooksul pole miskit olnud ning silmahoidmine ei tundu loomuliku valikuna. Silm ei tundu punetavat, kuid usun, et ei ole just kõige pädevam arsti mängima. Olen keedetud veega ja vatipadjaga silma puhastanud, mis on hästi mõjunud vaid umbes 10 minutiks ning siis on kassi silm uuesti peaaegu kinni. Puhastades on silmast tulnud valget plöga, mis sarnaneb inimeste silmas olevale nö unele.
Üldinfoks ütleks, et kass on elanud terve elu samas korteris, täielikult kodukass, emane ja lõigatud. Toitub Royali kuivtoidul ja harva saab whiskas'i märgtoitu (mis pole mingit reaktsiooni esile kutsunud).
Vastus: Ain Erkmaa, loomaarst, Tartu Raatuse tn. Loomakliinik ja Loomade Hotell, www.farmax.ee
Kindlasti tuleks silma arstile näidata, kes kontrolliks kõigepealt visuaalselt üle silma sidekesta ja sarvkesta võõrkeha või nähtava vigastuse suhtes ning et silmalaud ei pöörduks sissepoole, mis põhjustab selle, et ripsmed ärritavad pidevalt tundlikke silma kudesid põhjustades tugevat kissitamist ja pisaravoolu. Võimalusel saab arst teostada ka Schirmeri ja fluorestseiintestid ning tsütoloogilise uuringu. Selle järel on võimalik määrata täpne ravi lokaalsetest vahenditest (näiteks silmatilgad) kuni operatiivse lau korrigeerimiseni.